b'\n_START_ARTICLE_\nMilko Bambi\xc4\x8d\n_START_SECTION_\n\xc5\xbdivljenje\n_START_PARAGRAPH_\nOsnovno \xc5\xa1olo, enoletno nem\xc5\xa1ko pripravnico in prvi razred nem\xc5\xa1ke realke je obiskoval v Trstu, kjer je hodil tudi v slikarsko \xc5\xa1olo bratov Rondi\xc4\x8d. Maturiral je na realki v Idriji. Tu ga je u\xc4\x8ditelj en:Lojze Spazzapan seznanil s futorizmom in avantgardo. Nato je absolviral Trgovsko visoko \xc5\xa1olo Revoltella v Trstu. Vpisal se je na arhitekturo v Ljubljani, a je ni dokon\xc4\x8dal.\n_START_SECTION_\nDelo\n_START_PARAGRAPH_\nBambi\xc4\x8d je deloval kot slikar, risar, ilustrator karikaturist, izdelovalec reklam in lepakov ter pisec politi\xc4\x8dno anga\xc5\xbeiranih besedil. Leta 1931 je izdelal reklamo za radensko vodo (tri srca), lepake za dnevnik Slovenec in za tovarno Peko. V dnevnem \xc4\x8dasopisju v Ljubljani je objavljal svoje karikature. Kot likovni kritik je spremljal likovno sceno italijanskega in slovenskega Trsta sredi prej\xc5\xa1njega stoletja. Vsega skupaj je ilustriral okrog sedemdeset knjig._NEWLINE_Bambi\xc4\x8d je bil tudi izumitelj. Delal je na podro\xc4\x8dju tiska, elektronike, pisalnega stroja in na izbolj\xc5\xa1avi pu\xc5\xa1ke. Navdu\xc5\xa1eval se je nad jezikovno pestrostjo sveta in govoril devet jezikov. Ukvarjal se je tudi z bionenergetiko, s hipnotizmom, spiritizmom in drugimi okultnimi vedami._NEWLINE_Uvr\xc5\xa1\xc4\x8damo ga v generacijo slovenske likovne avantgarde med prvo in drugo svetovno vojno.\n_START_SECTION_\nDela za mladino\n_START_PARAGRAPH_\nV mladinski ilustraciji velja za enega od najbolj domiselnih slovenskih ilustratorjev. Izdelal je prvo mladinsko knjigo v barvni litografiji Miklav\xc5\xbeeva no\xc4\x8d, avtorja Josipa Ribi\xc4\x8di\xc4\x8da. Bil je tudi mladinski pisatelj, za svoje slikanice Kralj Honolulu in povest Fi\xc5\xbeol\xc4\x8dki je sam napisal besedilo. Njegova dela so polna anekdotskega humorja in lahkotnega ob\xc4\x8dutja. Je avtor prvega slovenskega stripa Bu-Ci-Bu, ki je iz\xc5\xa1el v Na\xc5\xa1em glasu leta 1927.\n_START_SECTION_\nKralj Honolulu\n_START_PARAGRAPH_\nBesedilo Kralj Honolulu govori o glavni knji\xc5\xbeevni osebi po imenu Miha Bradavica, ki postane dvorni nor\xc4\x8dek hudobnega kralja Honolula in ga na koncu zgodbe premaga ter mu prevzame prestol. Kralj Honolulu postane mo\xc5\xbeak - ma\xc4\x8dek, celo \xc5\xbeivljenje se kesa ter po svetu pripoveduje svojo zgodbo.\n_START_SECTION_\nFi\xc5\xbeol\xc4\x8dki\n_START_PARAGRAPH_\nKraj\xc5\xa1a povest Fi\xc5\xbeol\xc4\x8dki govori o glavnih junakih bratcih po imenu Fr\xc5\xbeol\xc4\x8dek, Fa\xc5\xbeol\xc4\x8dek, Fe\xc5\xbeol\xc4\x8dek, Fa\xc5\xbeul\xc4\x8dek in Fi\xc5\xbeul\xc4\x8dek. Njihove poti se kmalu razidejo in njihovim dogodiv\xc5\xa1\xc4\x8dinam ni in ni konca. Usoda jih na koncu ponovno zdru\xc5\xbei, zlezejo mamici zemlji v naro\xc4\x8dje, da bi tudi oni neko\xc4\x8d vzcveteli in rodili nove fi\xc5\xbeol\xc4\x8dke.'